b'\n_START_ARTICLE_\nMichael Gordon\n_START_PARAGRAPH_\nMichael Gordon (g. 1956\xc2\xa0m. liepos 20 d.)\xc2\xa0\xe2\x80\x93 JAV kompozitorius, vienas i\xc5\xa1 Bang on a Can festivalio ir ansamblio steig\xc4\x97j\xc5\xb3. Jo muzika siejama su totalizmo ir post-minimalizmo \xc5\xbeanrais.\n_START_SECTION_\nJaunyst\xc4\x97\n_START_PARAGRAPH_\nMichael Gordon gim\xc4\x97 Floridoje, augo Nikaragvoje prie Managos, nuo 8 met\xc5\xb3\xc2\xa0\xe2\x80\x93 Majami By\xc4\x8de._NEWLINE_Kompozitoriaus muzik\xc4\x85 \xc4\xaftakojo jo patirtis grojant roko grup\xc4\x97se Niujorke bei studijos Jeilio universitete pas Martin\xc4\x85 Bresnick\xc4\x85. Michaelo Gordono muzik\xc4\x85 galima apib\xc5\xabdinti kaip \xc4\xafsimintin\xc4\x85, ritmin\xc4\x99 ir gryn\xc4\x85, su disonanso, minimalizmo, modalumo ir populiariosios kult\xc5\xabros elementais.\n_START_SECTION_\nK\xc5\xabryba\n_START_PARAGRAPH_\nMichael Gordon muzika apjungia subtil\xc5\xb3 ritmin\xc4\xaf i\xc5\xa1radingum\xc4\x85 su ne\xc4\xaftik\xc4\x97tina j\xc4\x97ga. Kompozitoriaus darbai apima plat\xc5\xb3 spektr\xc4\x85, nuo stambios formos k\xc5\xabrini\xc5\xb3 ansambliams iki orkestrini\xc5\xb3 partit\xc5\xabr\xc5\xb3 ir tarpdisciplininio bendradarbiavimo. Tarp Michael Gordon u\xc5\xbesakov\xc5\xb3\xc2\xa0\xe2\x80\x93 Linkolno centras, Carnegy Hall koncert\xc5\xb3 sal\xc4\x97, \xc5\xa0tutgarto baletas, JAV, Europos ir Azijos orkestrai, \xc5\xbeym\xc5\xabs \xc5\xa1iuolaikin\xc4\x97s muzikos festivaliai ir t. t. Kompozitorius yra vienas i\xc5\xa1 Niujorko festivalio Bang on a Can steig\xc4\x97j\xc5\xb3._NEWLINE_Jo k\xc5\xabrinius grojo Icebreaker ansamblis (Trance, Yo Shakespeare), Ensemble Modern (Love Bead), Kronos kvartetas (Sad Park, Exalted). Icebreaker ansamblis taip pat \xc4\xafra\xc5\xa1in\xc4\x97jo kompozitoriaus k\xc5\xabrinius Argos leidybinei kompanijai. \xc4\xaekurtas 1983\xc2\xa0m., Michael Gordon Philharmonic ansamblis apjungia styginius instrumentus ir roko grup\xc4\x97s instrumentuot\xc4\x99. Nuo pat \xc4\xafsik\xc5\xabrimo, ansamblis koncertavo \xc5\xa0iaur\xc4\x97s Amerikoje ir Europoje._NEWLINE_Nuo 1990\xc2\xa0m. Michaelas Gordonas aktyviai kuria ir muzikinio teatro sferoje. Kartu su vaizdo menininku Ellio Caplan \xc4\xafgyvendinta opera Van Gough Video Opera (1991). Tarp kit\xc5\xb3 kompozioriaus operini\xc5\xb3 k\xc5\xabrini\xc5\xb3 min\xc4\x97tina The Carbon Copy Building (1999), sukurta bendradarbiaujant su komiks\xc5\xb3 autoriumi Ben Katchor. 2001\xc2\xa0m. kompozitorius bendradarbiavo su kino menininku Bill Morrison Decasia, su kuriuo suk\xc5\xabr\xc4\x97 kelet\xc4\x85 tarpdisciplinini\xc5\xb3 projekt\xc5\xb3 tarptautiniams festivlaliams. 2009\xc2\xa0m. kompozitoriaus sekstetas perkusijai Timber buvo \xc4\xafgyvendintas dalyvaujant \xc5\xa1ok\xc4\x97jams._NEWLINE_Michaelo Gordono k\xc5\xabryba \xc4\xafvertinta Guggenheimo fondo, \xc5\xa0iuolaikini\xc5\xb3 men\xc5\xb3 fondo (Foundation for Contemporary Arts) ir kitais presti\xc5\xbeiniais apdovanojimais.'